	ΑΘΑΝΑΣΙΟΣ ΔΙΑΚΟΣ 

	

	Ο Θρυλικός αυτός ήρωας του 1821, γεννήθηκε στη Μουσουνίτσα της Παρνασσίδος το 1788. 

Παιδί ακόμα μπήκε στο μοναστήρι του Αγίου Ιωάννη του Προδρόμου όπου έμαθε τα πρώτα του γράμματα. Σε ηλικία 20 χρονών άφησε τη ζωή του μοναστηριού και πήρε τα όπλα εναντίον των Τούρκων. 

Ο Διάκος ήταν άφταστος στα αγωνίσματα, στα όπλα και στην ανδρεία. Στα 1818 έγινε το πρώτο από τα επτά πρωτοπαλίκαρα του Οδυσσέα Ανδρούτσου. Μαζί του μυήθηκε στην Φιλική Εταιρεία και έβαλε σκοπό της ζωής του την απελευθέρωση της φυλής. ΄Ετσι δημιούργησε δικό του στρατό και ύψωσε τη σημαία της Επανάστασης σε όλη την Ελλάδα. 

Οι Τούρκοι αποφάσισαν να τον αντιμετωπίσουν και έστειλαν τον στρατηγό Ομέρ Βρυώνη με 9.000 στρατιώτες. Ο Διάκος είχε μόνο 1.500 παλληκάρια. Η μάχη έγινε στην Αλαμάνα, εκεί όπου 23 αιώνες πριν, έπεσε ο Λεωνίδας με τους 300. Ο Διάκος πολέμησε ηρωικά, αλλά στο τέλος οι Τούρκοι τον συνέλαβαν και τον σούβλισαν. 

Ο Διάκος αντιμετώπισε το μαρτυρικό του θάνατο με θάρρος. Μόνο ένα παράπονο βγήκε απ' τα χείλη του, προβλέποντας την ανάσταση του Ελληνισμού: 

"Για δες καιρό που διάλεξε ο χάρος να με πάρει, 
τώρα που ανθίζουν τα κλαδιά και βγάζει η γης χορτάρι". 

΄Ηταν ο πιο αγνός ήρωας του '21.  

Το τραγούδι του 

Τρία πουλάκια κάθονταν στου Διάκου το ταμπούρι 
το 'να τηράει τη Λειβαδιά και τ'άλλο το Ζητούνι 
το τρίτο το καλύτερο μοιρολογάει και λέει. 
"Πολλή μαυρίλα πλάκωσε, μαύρη σαν καλιακούδα. 
Μην ο Καλύβας έρχεται, μην ο Λεβεντογιάννης; 
- Νουδ' ο Καλύβας έρχεται, νουδ' ο Λεβεντογιάννης, 
Ομέρ Βρυόνης πλάκωσε με δεκοχτώ χιλιάδες". 
Ο Διάκος σαν τ'αγροίκησε πολύ του κακοφάνει. 
Ψιλή φωνήν εσήκωσε, τον πρώτο του φωνάζει. 
"Τον ταϊφά μου σύναξε, μάσε τα παληκάρια, 
δώσ'τους μπαρούτη περισσή και βόλια με τις χούφτες 
γλήγορα και να πιάσουμε κάτω την Αλαμάνα, 
πούναι ταμπούρια δυνατά κι'όμορφα μετερίζια". 
Παίρνουνε ταλαφρά σπαθιά και τα βαριά ντουφέκια, 
στην Αλαμάνα φτάνουνε και πιάνουν τα ταμπούρια. 
"Καρδιά παιδιά μου, φώναξε, παιδιά, μη φοβηθήτε... 

(Απόσπασμα του τραγουδιού)

